ΨΗΦΙΣΜΑ

   Η Γενική Συνέλευση των μελών του Πανελλήνιου Συλλόγου Συνταξιούχων Δικηγόρων, που συνήλθε στην Αθήνα στις 6/12/2018, απευθύνει θερμό αγωνιστικό χαιρετισμό στη Συντονιστική Επιτροπή των Συνεργαζόμενων Συνταξιουχικών Οργανώσεων, που με 143 συνολικά συγκεντρώσεις και πορείες, που έχει οργανώσει σε όλη τη χώρα από τις αρχές του χρόνου, έχει προκαλέσει το θαυμασμό και έχει κατακτήσει την εκτίμηση του ευρύτερου λαϊκού κινήματος, αναγκάζοντας την κυβέρνηση να αναδιπλωθεί στο ζήτημα της μη περικοπής των συντάξεων.   
   Καλεί όλους τους συνταξιούχους δικηγόρους **να συμμετάσχουν μαζικά στο πανελλήνιο συλλαλητήριο που θα πραγματοποιηθεί στις 15/12/2018 και ώρα 12:30 μ.μ. στην Πλατεία Συντάγματος και στην πορεία που θα ακολουθήσει προς το μέγαρο Μαξίμου,** ώστε **όλοι οι συνταξιούχοι να απαιτήσουμε την επιστροφή όσων μας έχουν αφαιρεθεί από τις συντάξεις και το εισόδημά μας, την κατάργηση του Νόμου Κατρούγκαλου και όλης της αντιασφαλιστικής νομοθεσίας, την άμεση εφαρμογή των θετικών δικαστικών αποφάσεων και την απόδοση σε όλους τους συνταξιούχους όσων τους οφείλονται με βάση αυτές, τη μη μείωση του αφορολόγητου ορίου και την ανακεφαλαιοποίηση των ασφαλιστικών ταμείων, που τα αποθεματικά τους έχουν υποστεί πολύχρονη και πολύτροπη καταλήστευση.**    Καλεί ακόμη όλους τους συνταξιούχους δικηγόρους να συμμετάσχουν αγωνιστικά σε όλους τους μαζικούς αγώνες που θα ακολουθήσουν, διότι κυρίως με τον επίμονο αγώνα μπορούμε να αποτρέψουμε νέα μέτρα εναντίον μας και να ανακτήσουμε αυτά που μας έχουν αρπάξει και όχι με αμφίβολες στην έκβασή τους, χρονοβόρες και δαπανηρές δικαστικές προσφυγές. 

Αθήνα, 6/12/2018   
  Η Γενική Συνέλευση του Πανελλήνιου Συλλόγου Συνταξιούχων Δικηγόρων